b"\n_START_ARTICLE_\nIsocianat de metil\n_START_SECTION_\nPropietats f\xc3\xadsiques\n_START_PARAGRAPH_\nL'isocianat de metil \xc3\xa9s un l\xc3\xadquid incolor i el seu vapor \xc3\xa9s lacrimogen. \xc3\x89s altament inflamable i molt soluble en aigua ( > 1 g/mL), tot i que tamb\xc3\xa9 reacciona exot\xc3\xa8rmicament amb ella._NEWLINE_La seva olor \xc3\xa9s forta i picant, pungent. \xc3\x89s molt perill\xc3\xb3s entrar en contacte directe amb el gas a causa de les seves altes propietats t\xc3\xb2xiques.\n_START_SECTION_\nUsos\n_START_PARAGRAPH_\nL'aplicaci\xc3\xb3 principal de l'isocianat de metil \xc3\xa9s un producte intermedi en la producci\xc3\xb3 industrial de pesticides carbamats.\n_START_SECTION_\nReactivitat\n_START_PARAGRAPH_\nL'isocianat de metil \xc3\xa9s altament reactiu amb_NEWLINE_mol\xc3\xa8cules que continguin enlla\xc3\xa7os N-H (grups amino), O-H (grups alcohol) i S-H_NEWLINE_(grups tiol). Amb aix\xc3\xb2, el MIC presenta reacci\xc3\xb3 d'hidr\xc3\xb2lisi en entrar en_NEWLINE_contacte amb aigua._NEWLINE_Els productes que es generen a la hidr\xc3\xb2lisi_NEWLINE_s\xc3\xb3n 1,3-dimetilurea i\xc2\xa0di\xc3\xb2xid de carboni\xc2\xa0en el cas que el reactiu_NEWLINE_en exc\xc3\xa9s sigui l\xe2\x80\x99aigua. En cas contrari es generar\xc3\xa0 1,3,5-trimetilbiuret_NEWLINE_(1,3,5-trimetildiamida-2-imidodicarb\xc3\xb2nic) juntament amb CO2. _NEWLINE_En \xc3\xa9ssers vius tamb\xc3\xa9 presenta la mateixa_NEWLINE_reactivitat. La reacci\xc3\xb3 acabada de descriure tamb\xc3\xa9 es d\xc3\xb3na en les solucions_NEWLINE_aquoses fisiol\xc3\xb2giques.\n_START_SECTION_\nToxicologia\n_START_PARAGRAPH_\nL'isocianat de metil presenta propietats toxicol\xc3\xb2giques en inhalar-ne el gas, ingerir-lo o tenint contacte amb ell. El valor l\xc3\xadmit llindar de MIC, segons la American Conference on Government Industrial Hygienists \xc3\xa9s de 0.02 ppm. L'exposici\xc3\xb3 a la subst\xc3\xa0ncia provoca tos, dolor pectoral, dispnea, fortes irritacions i lacrimositat als ulls, espasmes bronquials i irritaci\xc3\xb3 a l'aparell respiratori en general. En alguns casos s'han desenvolupat asmes i al\xc2\xb7l\xc3\xa8rgies. En dones embarassades provoca avortaments_NEWLINE_prematurs o malformacions del fetus.\xc2\xa0 _NEWLINE_Altes exposicions de l'ordre de 21 ppm causen hemorr\xc3\xa0gies, emisfema, pneum\xc3\xb2nia bronquial i edemes pulmonars, els quals impliquen la mort._NEWLINE_El contacte amb el gas causa cremades a la pell i als ulls, amb una alta possibilitat de causar ceguera o p\xc3\xa8rdua parcial de la visi\xc3\xb3 de forma temporal o total._NEWLINE_Provoca avortaments prematurs o malformacions del fetus._NEWLINE_La seva toxicologia cr\xc3\xb2nica \xc3\xa9s deguda a la seva pres\xc3\xa8ncia a l'hemoglobina un cop ha sigut carbamilada durant una exposici\xc3\xb3 amb el gas. Tamb\xc3\xa9 existeix un sistema de transport de MIC amb el\xc2\xa0glutati\xc3\xb3\xc2\xa0mitjan\xc3\xa7ant una reacci\xc3\xb3 reversible, la qual permet el transport de la mol\xc3\xa8cula per tot el sistema biol\xc3\xb2gic._NEWLINE_Els efectes sobre la salut de l'isocianat de metil dins l'organisme van en funci\xc3\xb3, doncs, de la localitzaci\xc3\xb3 de la mol\xc3\xa8cula. Diferents estudis mostren que el MIC acostuma a dissoldre's al l\xc3\xadquid pleural dels pulmons.\n_START_SECTION_\nEfectes cr\xc3\xb2nics a curt termini\n_START_PARAGRAPH_\nExposicions agudes comporten la mort d'animals, peixos, aus, plantes i arbres al cap de 2 o 4 dies de l'exposici\xc3\xb3 al gas. Tamb\xc3\xa9 causa creixement retardat a les plantes.\n_START_SECTION_\nEfectes cr\xc3\xb2nics a llarg termini\n_START_PARAGRAPH_\nReducci\xc3\xb3 del temps de vida, problemes a l'aparell reproductor mascul\xc3\xad i femen\xc3\xad i trastorns emocionals o de comportament s\xc3\xb3n conseq\xc3\xbc\xc3\xa8ncies principals a una exposici\xc3\xb3 aguda al gas.\n_START_SECTION_\nTemps de vida mitjana al medi\n_START_PARAGRAPH_\nTot i la seva gran solubilitat en aigua, l'isocianat de metil t\xc3\xa9 un temps de vida mitjana no superior als 2 dies per culpa de la seva alta reactivitat amb ella. De totes maneres, estudis han demostrat que la seva reactivitat amb el vapor d\xe2\x80\x99aigua en atmosfera humida \xc3\xa9s m\xc3\xa9s lenta. En comparaci\xc3\xb3 amb els arilisocianats, elsalquilisocianats com l\xe2\x80\x99isocianat de metil s\xc3\xb3n relativament resistents a la hidr\xc3\xb2lisi. D'aquesta manera, encara que el MIC tingui una elevada reactivitat amb l\xe2\x80\x99aigua el component pot persistir a l\xe2\x80\x99atmosfera una quantitat elevada de dies despr\xc3\xa9s d\xe2\x80\x99haver-ne produ\xc3\xaft un alliberament."